b'\n_START_ARTICLE_\nGlasgow Rangers \xc3\xaen competi\xc8\x9biile europene\n_START_PARAGRAPH_\nGlasgow Rangers a jucat primul s\xc4\x83u meci oficial \xc3\xaen competi\xc8\x9bii interna\xc8\x9bionale europene inter-club, pe 2 octombrie 1956. A fost un meci de Cupa Campionilor Europeni, meci al rundei secunde, \xc3\xaen compania echipei OGC Nice din Fran\xc8\x9ba. Meciul s-a \xc3\xaencheiat cu scorul de 2-1 \xc3\xaen favoarea lui Rangers datorit\xc4\x83 golurilor lui Max Murray (primul gol european al lui Rangers) \xc8\x99i Billy Simpson. Totu\xc8\x99i primul meci al Rangerilor \xc3\xaen compania unei echipe europene a fost cu echipa austriac\xc4\x83 First Viena, \xc3\xaen sezonul 1903-1904, \xc3\xaen cadrul unui turneu amical \xc3\xaen Austria \xc8\x99i Cehoslovacia, meci c\xc3\xa2\xc8\x99tigat cu 7-2. Sezonul 2011-2012, a fost cel de-al 51-lea pentru Rangers \xc3\xaen competi\xc8\x9biile europene. Din cauza situa\xc8\x9biei falimentare din 2011-2012 \xc8\x99i apoi a procesului de lichidare, UEFA a penalizat clubul Rangers interzic\xc3\xa2ndu-i s\xc4\x83 participe \xc3\xaen competi\xc8\x9biile europene p\xc3\xa2n\xc4\x83 \xc3\xaen sezonul 2014-2015.'